XI број 06 -40/2023

На основу члана 42. Статута Градске општине Звездара, пречишћен текст ("Службени лист града Београда" број 124/19), Одлуке о буџету Градске општине Звездара за 2023. годину ("Службени лист града Београда" број 121/2022, 20/2023, 50/2023 и 75/2023) и члана 6. Одлуке о награђивању ученика и њихових наставника-ментора из буџета Градске општине Звездара („Службени лист Града Београда“ број 15/15), Веће Градске општине Звездара на седници одржаној 06.10.2023. године доноси

З А К Љ У Ч А К

о критеријумима за награђивање, врсти и обиму награде за ученике који су освојили прву, другу и/или трећу награду на републичким и међународним такмичењима која се налазе у Календару такмичења и смотри Министарства просвете, науке и технолошког развоја и њихове наставнике-менторе

I

Овим Закључком утврђују се критеријуми за награђивање, врста и обим награда за ученике и наставнике-менторе из буџета Градске општине Звездара за 2023. годину за ученике основних и средњих школа који су освојили прву, другу и/или трећу награду на републичким и међународним такмичењима која се налазе у Календару такмичења и смотри Министарства просвете, науке и технолошког развоја за школску 2022/2023. годину и њихове наставнике-менторе.

II

Награду из буџета Градске општине Звездара могу добити ученици који похађају основне и средње школе на територији Градске општине Звездара који су освојили прву, другу и/или трећу награду на републичким или међународним такмичењима која се налазе у Календару такмичења и смотри ученика основних школа за школску 2022/2023. годину и Календару такмичења и смотри ученика средњих школа за школску 2022/2023. годину.

III

Директори основних и средњих школа на територији Градске општине Звездара доставили су Одељењу за друштвене делатности обавештења о успеху ученика на републичким такмичењима. Обавештење садржи: име и презиме ученика, име и презиме наставника-ментора, тачан назив такмичења/смотре и освојено место.

IV

Ученици који су освојили прву, другу и/или трећу награду на републичком или међународном такмичењу, у категорији индивидуалних такмичења, биће награђени новчаном наградом, и то:

1. За освојено прво место 13.000,00 динара
2. За освојено друго место 11.000,00 динара
3. За освојено треће место 10.000,00 динара

Ученици који су освојили прву, другу и/или трећу награду на републичком или међународном такмичењу која се налазе у Календару такмичења и смотри Министарства просвете, науке и технолошког развоја, у категорији екипних такмичења, биће награђени новчаном наградом у вредности од 5.000,00 динара.

Наставници-ментори ученика који су освојили прву, другу и/или трећу награду на републичком или међународном такмичењу која се налазе у Календару такмичења и смотри за ученике основних за школску 2022/2023. годину и Календару такмичења и смотри за ученике средњих школа за школску 2022/2023. годину, биће награђени новчаном наградом, у нето вредности од 9.450,00 динара, за допринос унапређењу образовно васпитног рада у звездарским школама и стварање подстицајних услова за развој деце и младих. Наставницима се додељује јединствена новчана награда, без обзира на број ученика којима су били ментори.

V

Председник Градске општине Звездара, на основу података које достави Одељење за друштвене делатности, доноси решење о награђивању ученика и наставника-ментора из буџета Градске општине Звездара.

VI

Укупна средства потребна за реализацију овог Закључка износе 3.146.687,50 динара.

О реализацији овог Закључка стараће се Одељење за друштвене делатности и Одељење за финансије и привреду Управе Градске општине Звездара.

VII

Овај Закључак ступа на снагу наредног дана од дана објављивања.

Закључак објавити на огласној табли и сајту Градске општине Звездара.

**Образложење:**

Скупштина Градске општине Звездара је донела Одлуку о награђивању ученика и њихових наставника-ментора из буџета Градске општине Звездара („Службени лист града Београда“ број 15/15). Овом Одлуком, у члану 6. је уређено да Веће Градске општине Звездара доноси Закључак о критеријумима за награђивање ученика и наставника ментора из буџета Градске општине Звездара, врсти и обиму награда.

Одлуком о буџету општине Звездара за 2023. годину - опредељена су средства у буџету на позицији раздео 5, глава 5.1, програм 2003 - основно образовање, програмска активност 0001 – реализација делатности основног образовања, функција 912 – основно образовање, економска класификација 472- накнаде за социјалну заштиту из буџета, износ од 3.152.922,00динара.

Директори основних и средњих школа са седиштем на подручју Градске општине Звездара су дописом обавестили Одељење за друштвене делатности о ученицима који су освојили прву, другу и/или трећу награду на републичким такмичењима која су одржана у складу са Календаром такмичења и смотри за ученике основних за школску 2022/2023. годину и Календаром такмичења и смотри за ученике средњих школа за школску 2022/2023. годину и наставницима – менторима и доставили њихови податке.

У складу са наведеним, Веће Градске општине Звездара, на седници одржаној-----доноси Закључак о критеријумима за награђивање, врсти и обиму награде за ученике који су освојили прву, другу и/или трећу награду на републичким и међународним такмичењима која се налазе у Календару такмичења и смотри Министарства просвете, науке и технолошког развоја и њихове наставнике-менторе, као у диспозитиву.

 ПРЕДСЕДНИК ВЕЋА

 ГРАДСКЕ ОПШТИНЕ ЗВЕЗДАРА

 Владан Јеремић

Закључак доставити:

-Председнику Градске општине Звездара,

-Начелнику Управе Градске општине Звездара,

-Начелнику Одељења за друштвене делатности,

-Начелнику Одељења за финансије и привреду